B. Bugár, podpredseda NR SR: (2004-06-29):
Prosím predsedu výboru pre pôdohospodárstvo poslanca Miroslava Maxona, aby podal informáciu o výsledku prerokovania materiálu vo výbore. M. Maxon, poslanec: Vážený pán podpredseda Národnej rady, vážený pán minister, vážené panie poslankyne, vážení páni poslanci, dovoľte mi predložiť informáciu o plnení uznesenia Národnej rady Slovenskej republiky č. 273 z 25. apríla 2003 k Petícii poľnohospodárov a potravinárov Slovenska, ktorú pridelil predseda Národnej rady svojím rozhodnutím č. 722 zo 17. mája Výboru Národnej rady Slovenskej republiky pre pôdohospodárstvo s tým, že Národnej rade Slovenskej republiky podá správu o výsledku prerokovania. Dovoľte mi, aby som vás informoval o priebehu rokovania výboru. Výbor Národnej rady Slovenskej republiky pre pôdohospodárstvo prerokoval uvedenú informáciu v stanovenej lehote a uznesením č. 205 z 9. júna 2004 ju vzal na vedomie a odporučil Národnej rade Slovenskej republiky tiež ju vziať na vedomie. Výbor Národnej rady Slovenskej republiky pre pôdohospodárstvo požiadal o zaujatie stanoviska k predloženej informácii aj petičný výbor. Stanovisko petičného výboru je nasledovné: K bodu 1. Priame platby. Zákonom o štátnom rozpočte na rok 2004 bola odsúhlasená úroveň priamych platieb vo výške 52,5 % priemeru Európskej únie, a nie 55 %, ako sa žiadalo v petícii a ako bol dohodnutý rámec i prísľub predsedu vlády Slovenskej republiky z Kodane. Do schválenej čiastky priamych platieb vo výške 52,5 % sa zahrnula aj čiastka 20-percentného doplatku z Plánu rozvoja vidieka. K odpočtu plnenia úloh je prísľub platby z úrovne 52,5 % vyšší o 300 mil. Sk, čím sa má priblížiť k úrovni 55 %. Petícia obsahovala požiadavku dať záväzný prísľub pri priamych platbách aj na roky 2005 a 2006 vo výške 60 % a 65 % úrovne súčasných členských krajín Európskej únie. Vláda takýto prísľub nedala a návrh rozpočtu na rok 2005 adekvátnu sumu nezahrnuje. Východiskový návrh rátal len s úrovňou 40 %. Uznesenie Národnej rady Slovenskej republiky k Petícii poľnohospodárov a potravinárov teda petičný výbor v tomto bode s ohľadom na uvedené skutočnosti nepovažuje za splnené. K bodu 2. Podpora vývozu a ochrana pred dovozom. Požiadavka pre Intervenčnú platobnú agentúru na podporu vývozu bola 800 mil. Sk, z toho zo zrušenia viazania rozpočtovej kapitoly 184 mil. Vláda Slovenskej republiky uvoľnila nad rámec kapitoly ministerstva pôdohospodárstva len 250 mil. Sk z rezervného fondu Slovenského pozemkového fondu, ostatné prostriedky do výšky 750 mil. korún poskytlo ministerstvo pôdohospodárstva len na úkor ostatných zdrojov teda kapitoly na úkor iných dotácií. Požiadavka Národnej rady teda podľa petičného výboru k tomuto bodu petície sa nesplnila. K požiadavke spracovať strednodobú koncepciu petičný výbor má takýto názor. Vláda nepredložila Národnej rade Slovenskej republiky Strednodobú koncepciu ďalšieho rozvoja agropotravinárskeho komplexu a agrárnej politiky štátu so zameraním na podporu zvýšenia konkurencieschopnosti a obnovu prosperity poľnohospodárstva a potravinárstva, ako znie uznesenie Národnej rady Slovenskej republiky, ale len dokument Strednodobá koncepcia politiky pôdohospodárstva na roky 2004 až 2006. Tento dokument nemožno považovať za koncepciu rozvoja, ale skôr za prehľad legislatívnych, administratívnych a organizačných opatrení na aplikáciu agendy spoločnej poľnohospodárskej politiky Európskej únie, ktorá však nedáva dlhodobejšiu orientáciu podnikateľom v agrosektore a vecným zámerom štátnej, agrárnej a potravinovej politiky. Reálny je skôr ďalší pokles poľnohospodárskej a potravinárskej výroby v Slovenskej republike a ako aspoň pozvoľný vzostup osobitne v živočíšnej výrobe. Už z tohto roku hrozí aj prehĺbenie ekonomickej krízy veľkej časti agropodnikateľov. Národná rada Slovenskej republiky vzala aj takto zjednodušenú a oklieštenú koncepciu na vedomie. Úloha teda formálne bola splnená, ale v skutočnosti petičný výbor považuje túto úlohu za nesplnenú. Petícia žiadala prijať opatrenia na stabilizáciu hospodárenia na pôde, čo sa sčasti realizovalo prijatím zákona o nájme poľnohospodárskych pozemkov alebo poľnohospodárskeho podniku. Odďaľuje sa však prijatie ucelenej koncepcie a realizačných opatrení na podporu trhu s poľnohospodárskou pôdou. Petícia žiadala zabezpečiť také opatrenia pri poskytovaní podpory z národných dotácií a zdrojov Európskej únie, aby nedošlo k zníženiu podpory poľnohospodárstva v horských a v podhorských a ostatných znevýhodnených oblastiach. Táto požiadavka nebola síce zahrnutá v uznesení Národnej rady č. 273 z 25. apríla 2003 k petícii, ale Národná rada Slovenskej republiky prijala k nej osobitné uznesenie č. 788 z 5. februára 2004, v ktorom žiada vládu vyčleniť finančné prostriedky určené v zákone o štátnom rozpočte na rok 2004 na podporu poľnohospodárstva, na vyplatenie preddavkov osobitne podnikateľským subjektom v horších podmienkach ako zálohu zo zdrojov Európskej únie. Toto uznesenie Národnej rady Slovenskej republiky vláda nesplnila, prostriedky zatiaľ neposkytla, štát neposkytol ani záruky na tieto preddavky pre banky, ktoré by ich poskytli ako osobitný úver. Dámy a páni, to je správa o prerokovaní tejto informácie vo výbore pre pôdohospodárstvo a stanovisko petičného výboru k správe o plnení tohto uznesenia. Ďakujem pekne, skončil som, pán podpredseda.